钦定古今图书集成/理学汇编/文学典/第079卷 > 叶梦得
## 钦定古今图书集成/理学汇编/文学典/第079卷 > 叶梦得

按《宋史文苑传》：“梦得，字少蕴，苏州吴县人。嗜学蚤成，
多识前言往行，谈论亹亹不穷。绍圣四年，登进士第，
调丹徒尉。徽宗朝，自婺州教授召为议礼武选编修
官。用蔡京荐，召对，言：自古帝王为治，广狭、小大、规模
各不同，然必自先治其心者始。今国势有安危，法度
有利害，人材有邪正，民情有休戚，四者治之大也。若
不先治其心，或诱之以货利，或陷之以声色，则所谓
安危利害、邪正休戚者，未尝不颠倒易位，而况求其
功乎？”上异其言，特迁祠部郎官。大观初，京再相，向所
立法度已罢者复行。梦得言：“《周官》太宰以八柄诏王
驭群臣。所谓废置赏罚者，王之事也，太宰得以诏王
而不得自专。夫事不过可不可二者而已。以为可而
出于陛下，则前日不应废；以为不可而不出于陛下，
则今不可复。今徒以大臣进退为可否，无乃陛下有
未了然于中者乎？”上喜曰：“迩来士多朋比媒进，卿言
独无观望。”遂除起居郎。时用事者喜小有才，梦得言：
“自古用人必先辨贤能。贤者，有德之称；能者，有才之
称。故先王常使德胜才，不使才胜德。崇宁以来，在内
惟取议论与朝廷同者为纯正，在外惟取推行法令
速成者为干敏，未闻器业任重、识度经远者特有表
异，恐用才太胜，愿继今用人，以有德为先。”二年，累迁
翰林学士。极论士大夫朋党之弊，专于重内轻外，且
乞身先众人补郡。蔡京初欲以童贯宣抚陕西，取青
唐，梦得见京，问曰：“祖宗时，宣抚使皆是见任执政，文
彦博、韩绛因此即军中拜相，未有以中人为之。元丰
末，神宗欲命李宪，虽王珪亦能力争，此相公所见也。
昨八宝恩，遽除贯节度使，天下皆知非祖宗法，此已
不可救。今又付以执政之任，使得青唐，何以处之？”京
有惭色，然卒用贯取青唐。三年，以龙图阁直学士知
汝州，寻落职，提举洞霄宫。政和五年，起知蔡州，复龙
图阁直学士，移帅颍昌府，发常平粟振民，常平使者
刘寄恶之。宦官杨戬用事，寄括部内，得常平钱五十
万缗，请籴粳米输后苑以媚戬。戬委其属持御笔来，
责以米样如苏州。梦得上疏，极论“颍昌地力与东南
异，愿随品色”，不报。时旁郡紏民输镪就籴京师，怨声
载道，独颍昌赖梦得得免。李彦括公田，以黠吏告讦，
籍郏城、舞阳隐田数千顷，民诣府诉者八百户。梦得

学士兼侍读，除户部尚书。陈待敌之计有三：曰形，曰
势，曰气而“已。形以地理山川为本，势以城池刍粟、器
械为重，气以将帅士卒为急。形固则可恃以守，势强
则可资以立，气振则可作以用，如是则敌皆在吾度
内矣。”因请上南巡，阻江为险，以备不虞。又请命重臣
为宣总使，一居泗上，总两淮及东方之师以待敌；一
居金陵，总江、浙之路以备退保。疏入，不报。既而帝驻
跸杭州，迁尚书左丞，奏：“监司、州县擅立军期司掊敛
民财者，宜罢。”上谕以“兵、食二事最大，当择大臣分掌。”
门下侍郎颜岐、知杭州康允之皆嫉梦得，又与宰相
朱胜非议论不协。会州民有上书讼梦得过失者，上
以梦得深晓财赋，乃除资政殿学士、提举中太一宫，
专一提领户部财用，充车驾巡幸顿递使，辞不拜，归
湖州。绍兴初，起为江东安抚大使兼知建康府，兼寿
春等六州宣抚使。时建康荒残，兵不满三千，梦得奏
移统制官韩世清军屯建康，崔增屯采石，阎皋分守
要害。会王才降刘豫，引兵入寇，梦得遣使臣张伟谕
才降之，以其众分隶诸军。濠、寿叛将寇宏、陈卞，虽阳
受朝命，阴与刘豫通，梦得谕以福祸，皆听命。及豫入
寇，卞击败之，齐兵宵遁。八年，除江东安抚制置大使
兼知建康府、行宫留守。又奏防江措画八事：一、申饬
边备，二、分布地分，三、把截要害，四、约朿舟船，五、团结
乡社，六、明审斥堠，七、措置积聚，八、责官吏死守。又言：
“建康、太平、池州紧要隘口，江北可济渡去处共一十”
九处，愿聚集民兵，把截要害，命诸将审度敌形，并力
进讨。金都元帅宗弼犯含山县，进逼历阳，张俊诸军
迁延未发。梦得见俊，请速出军，曰：“敌已过含山县，万
一金人得和州，长江不可保矣。”俊趣诸军进发，声势
大振，金兵退屯昭关。明年，金复入寇，遂至拓皋。梦得
团结沿江民兵数万，分据江津，遣子模将千人守马
家渡，金兵不得渡而去。初，建康屯兵岁费钱八百万
缗，米八十万斛，榷货务所入不足以支。至是禁旅与
诸道兵咸集，梦得兼总四路漕计，以给馈饷，军用不
乏，故诸将得悉力以战。诏加观文殿学士，移知福州
兼福建安抚使。“海寇朱明猖獗，诏梦得挟御前将士
便道之镇，或招或捕，或诱之相戕，遂平寇五十馀群”，
然颇与监司异议。上章请老，特迁一官，提举临安府
洞霄宫。寻拜崇信军节度使致仕。十八年，卒湖州，赠
检校少保。

按《却扫编》：“崇宁初，蔡太师持绍述之说为相，既悉取
元祐廷臣及元符末上书论新法之人指为谤讪而
投窜之，又籍其名氏刻之于石，谓之《党籍碑》，且将世
世锢其子孙。其后再相也，亦自知其太甚，而未有以
为说。叶左丞为祠部郎，从容谓之曰：‘梦得闻天下有
道则庶人不议，今举籍上书之人名氏刻之于石，以
昭示来世，恐非所以彰先帝之盛德也’。”蔡大感悟。其
后党禁稍弛，而碑竟仆焉。胡尚书直孺闻之，叹曰：“此
人宜在君侧。”

按《处州府志》：“梦得字少蕴，松阳人。宋绍圣丁丑进士。
自丹徒尉任婺州教授，历官翰林学士，知蔡州。民有
翟氏者，家产百馀万，兄弟七人，其季别居。父死后，兄
赂官吏，不以为弟，季诉于官，五年不得直。梦得呼而
语之曰：‘汝尝娶乎’？曰：‘娶信阳郑氏女’。”“‘谁为婚’？曰：‘父主
之’。征其婚书，则父亲笔出示其兄，乃服。析其产为七。”
又西平民讼有子为盗误击杀之者，法当勿论。梦得
验所击伤痕不一，曰：“夜击盗，不知其为子，一击遽死
可矣。安有屡击不逃，复不能辨者？”捕劾之。乃父嬖后
妻杀前妻之子，绐以为盗。梦得曰：“此废人伦矣。”以故
杀子孙罪坐之。由是政声大振。再召入翰林学士，迁
尚书左丞，以崇庆军节度使致仕。梦得天资粹雅，文
词干略皆不在人下，平生历仕，皆以称职闻。自号“石
林山人。”所著有《易传》《书传》《春秋传》《春秋考》《春秋谳》《论
语释言》《孟子通议》《石林避暑、金石类考》等集行于世。